

LIETUVOS RESPUBLIKOS VIDAUS REIKALŲ MINISTERIJA

|  |
| --- |
| Biudžetinė įstaiga, Šventaragio g. 2, LT-01510 Vilnius,tel.: (8 5) 271 7154 / 271 7178, faks. (8 5) 271 8551, el. p. bendrasisd@vrm.lt Duomenys kaupiami ir saugomi Juridinių asmenų registre, kodas 188601464 |

|  |  |  |  |  |  |
| --- | --- | --- | --- | --- | --- |
| Lietuvos Respublikos Seimo Peticijų komisijai |  |  | Į 2024-06-20 | Nr. S-2024-2773 |  |
|  |  |  |  |  |  |

Lietuvos Respublikos vidaus reikalų ministerija įvertino Lietuvos Respublikos Seimo Peticijų komisijos (toliau – Komisija) raštą dėl 2024 m. gegužės 8 d. Komisijos posėdyje svarstytos ir priimtos nagrinėti Dariaus Petkevičiaus peticijos dėl Lietuvos Respublikos tabako, tabako gaminių ir su jais susijusių gaminių kontrolės įstatymo (toliau – Tabako kontrolės įstatymas) pakeitimo ir teikia nuomonę dėl peticijoje pateikto siūlymo.

Peticijoje iš esmės siūloma Tabako kontrolės įstatymo 19 straipsnio 1 dalį papildyti draudimu Lietuvos Respublikoje rūkyti (vartoti tabaką, tabako gaminius, su tabako gaminiais susijusius gaminius) arčiau kaip 4-5 metrų atstumu nuo daugiabučio namo.

Pažymėtina, jog asmens teisė į sveiką aplinką yra būtinoji oraus gyvenimo ir naudojimosi daugeliu kitų konstitucinių teisių sąlyga (Lietuvos Respublikos Konstitucinio Teismo 2009 m. rugsėjo 2 d. nutarimas). Pagal Tabako kontrolės įstatymo 1 straipsnio 2 dalį, atsižvelgiant į tai, kad žmogaus ir visuomenės sveikata yra viena svarbiausių visuomenės vertybių, šio įstatymo nuostatomis siekiama mažinti Lietuvos Respublikoje tabako gaminių ir su jais susijusių gaminių vartojimą, jų prieinamumą (ypač nepilnamečiams asmenims) ir dėl tabako gaminių ir su jais susijusių gaminių vartojimo atsiradusius neigiamus padarinius gyventojų sveikatai ir ūkiui.

Pagal Tabako kontrolės įstatymo 19 straipsnio 1 dalį Lietuvos Respublikoje rūkyti (vartoti tabaką, tabako gaminius, su tabako gaminiais susijusius gaminius) draudžiama: 1) visose švietimo, socialinių paslaugų įstaigose, kuriose teikiamos socialinės priežiūros ir (ar) socialinės globos paslaugos vaikams, sveikatos priežiūros įstaigose ir šių įstaigų teritorijose; 2) darbo vietose, esančiose uždarose patalpose. Įmonėse, įstaigose ir organizacijose gali būti įrengtos specialios patalpos (vietos), kuriose leidžiama rūkyti. Rūkymo patalpų (vietų) įrengimo ir eksploatavimo reikalavimus nustato Lietuvos Respublikos Vyriausybė ar jos įgaliota institucija; 3) bendrosios dalinės nuosavybės teise priklausančiose gyvenamosiose patalpose, kitose bendrosios dalinės nuosavybės teisės patalpose ir kitose pastato dalyse; 4) visų rūšių viešajame transporte, išskyrus tolimojo susisiekimo traukinius, kuriuose turi būti numatyti atskiri vagonai nerūkantiesiems ir rūkantiesiems, taip pat orlaivius, kuriuose numatytos atskiros vietos nerūkantiesiems ir rūkantiesiems; 5) restoranuose, kavinėse, baruose, kitose viešojo maitinimo įstaigose, klubuose, diskotekose, interneto kavinėse (interneto klubuose ir pan.), lošimo namuose (kazino), automatų ar bingo salonuose, kitose laisvalaikio praleidimo įstaigose, patalpose, kuriose vyksta sporto varžybos ar kiti renginiai, ir kitose žmonėms aptarnauti skirtose patalpose, išskyrus specialiai įrengtus cigarų ir (ar) pypkių klubus. Cigarų ir (ar) pypkių klubų įrengimo tvarką nustato Lietuvos Respublikos Vyriausybė ar jos įgaliota institucija; 6) transporto priemonių salonuose, jeigu juose yra asmenų iki 18 metų ir (ar) nėščių moterų; 7) dengtose viešojo transporto stotelių vietose (paviljonuose), vaikų žaidimo aikštelėse ir vietose, kuriose teikiamos viešojo maitinimo paslaugos aptarnaujant pirkėjus lauko sąlygomis (prie lauke esančių stalų, pavėsinėse, kituose lauko įrenginiuose), išskyrus rūkymui skirtas vietas; 8) lauke vykstančių sporto varžybų ar kitų lauke vykstančių renginių metu, išskyrus rūkymui skirtas vietas; 9) daugiabučių namų balkonuose, terasose, lodžijose, nuosavybės teise priklausančiuose atskiriems savininkams, kai bent vienas namo gyventojas prieštarauja rūkymui. Prieštaravimo dėl tabako, tabako gaminių ir su jais susijusių gaminių vartojimo daugiabučių namų balkonuose, terasose ir lodžijose, nuosavybės teise priklausančiuose atskiriems savininkams, pareiškimo savivaldybei, šio prieštaravimo atšaukimo ir informacijos apie daugiabučius namus, kuriuose draudžiama rūkyti, paskelbimo tvarką nustato Lietuvos Respublikos Vyriausybė ar jos įgaliota institucija. Už informacinių ženklų apie draudimą rūkyti daugiabučio namo balkonuose, terasose ir lodžijose, nuosavybės teise priklausančiuose atskiriems savininkams, įrengimą Lietuvos Respublikos Vyriausybės ar jos įgaliotos institucijos nustatyta tvarka atsakingas to pastato bendrojo naudojimo objektų administratorius arba to (tų) daugiabučio (daugiabučių) gyvenamojo (gyvenamųjų) namo (namų) ar kitos paskirties pastatų savininkų bendrija.

Akcentuotina, jog peticijoje siūlomas rūkymo draudimas yra susijęs su Tabako kontrolės įstatymo 19 straipsnio 1 dalies 9 punkte įtvirtintu draudimu rūkyti daugiabučių namų balkonuose, terasose, lodžijose, nuosavybės teise priklausančiuose atskiriems savininkams, kai bent vienas namo gyventojas prieštarauja rūkymui. Iš esmės peticijoje siūlomas draudimas papildytų šiuo metu galiojantį rūkymo draudimą.

Pritariant tikslui mažinti rūkymo keliamą žalą, vis tik abejojame, kad peticijoje siūlomą nuostatą būtų įmanoma efektyviai įgyvendinti praktikoje. Pažymėtina, jog draudimas būna efektyvus tik tuomet, kai už jo pažeidimą yra nustatyta atsakomybė, o ją taikyti nėra sudėtinga. Priešingu atveju draudimas tampa formalus ir realiai neįgyvendinamas.

Tabako kontrolės įstatymo 19 straipsnio 1 dalyje nustatytos vietos, kuriose draudžiama rūkyti. Už šių draudimų pažeidimą atsakomybė numatyta Lietuvos Respublikos administracinių nusižengimų kodekso (toliau – ANK) 492 straipsnyje. Taigi, jeigu būtų nustatytas draudimas rūkyti arčiau kaip 5 metrai iki daugiabučio namo, asmuo už tokį draudimą būtų traukiamas administracinėn atsakomybėn pagal ANK 492 straipsnį. Pažymėtina, kad tiriant kiekvieną nusižengimą būtų privaloma įrodyti, kad asmuo rūkė arčiau negu 5 metrai, t. y. atlikti matavimus nuo nusižengimo vietos iki gyvenamojo namo. Vertiname, kad nustatyti ir įrodyti, jog asmuo pažeidė reikalavimą rūkyti ne arčiau kaip 5 metrai nuo daugiabučio namo būtų itin sudėtinga, o kai kuriais atvejais net neįmanoma.

Lietuvos Respublikos vidaus reikalų ministro 2020 m. gruodžio 22 d. įsakymu Nr. 1V-1357 patvirtinto „Prieštaravimo dėl tabako, tabako gaminių ir su jais susijusių gaminių vartojimo daugiabučių namų balkonuose, terasose ir lodžijose pareiškimo, šio prieštaravimo atšaukimo ir informacijos apie daugiabučius namus, kuriuose draudžiama rūkyti, paskelbimo, informacinių ženklų apie draudimą rūkyti įrengimo tvarkos aprašo“ (toliau – Aprašas) 19 punkte nustatyta, kad informacinių ženklų būklė ir įrengimo vietos turi būti tokios, kad visiems įeinantiems į daugiabutį namą asmenims informaciniai ženklai ir piktograma juose būtų gerai matomi, o informaciniuose ženkluose pateiktas užrašas – įskaitomas.

Pagal Lietuvos Respublikos daugiabučių gyvenamųjų namų ir kitos paskirties pastatų savininkų bendrijų įstatymo 2 straipsnio 8 dalį daugiabutis namas – trijų ir daugiau butų gyvenamasis namas. Daugiabučiame name gali būti ir negyvenamųjų patalpų – prekybos, administracinių, viešojo maitinimo ir kitų.

Daugiabutis namas iš esmės yra skirtas gyventi dideliam kiekiui asmenų. Pagal Aprašą informaciniai ženklai turi būti gerai matomi prie įėjimo į daugiabutį namą. Taigi, ant daugiabučio namo turėtų būti didesnis įspėjamųjų ženklų kiekis (ne tik prie įėjimo, tačiau ir kitose vietose), nes asmenys turi būti aiškiai įspėti apie draudimą.

Tabako kontrolės įstatymo 19 straipsnio 1 dalyje nustatyti draudimai turi būti proporcingi, atitikti tiek teisės aktuose, tiek Lietuvos Respublikos Konstitucinio Teismo jurisprudencijoje nustatytus reikalavimus. Pažymėtina, jog teisės aktais negalima reikalauti neįmanomų dalykų (*lex non cogit ad impossibilia*). Tabako kontrolės įstatymo 19 straipsnio 1 dalyje nustatytus draudimus turi būti galima įgyvendinti. Šiuo atveju siūlomas draudimas yra abstraktus, sunkiai kontroliuojamas.

Atsižvelgiant į išdėstytus argumentus, nepritariame peticijoje pateiktam siūlymui.

Vidaus reikalų viceministras (-ė)

Rokas Urbanavičius, tel. (8 5) 271 7246, el. p. rokas.urbanavicius@vrm.lt